3 E le gore re kwešiše gore Jehofa o a re rata, sa pele re swanetše go tseba gore Jehofa ke yena a re bopilego. O re file bophelo. (Bala Psalme 100:3-5.) Ke ka baka leo Beibele e hlalosago motho wa pele e le “morwa wa Modimo.” (Luka 3:38) Le gona Jesu o re rutile gore re bitše Jehofa gore ke “Tatago rena wa magodimong.” (Mateo 6:9) Ka gona Jehofa ke Tatago rena, e bile o re rata ka tsela yeo tate yo lerato a ratago bana ba gagwe. Ge go tliwa tabeng ya go ruta ba bangwe ka Jehofa, ga go yo a swanelegago go feta Morwa wa Modimo ka noši, yena yo a ilego a tla a tsebja e le Jesu Kriste. Ka ge e le “leitšibulo la tlholo yohle,” Jesu o phetše kgauswi le Jehofa legodimong nako e telele go feta sebopiwa le ge e le sefe sa moya. (Bakolose 1:15) Nagana ka dibaka tšeo di bego di mmulegetše tša gore a monye kgopolo ya Tatagwe le go ithuta thato ya Gagwe, ditekanyetšo tša gagwe le ditsela tša gagwe.